**Ársskýrsla Fjár- og hjarðhundadeildar HRFÍ starfsárið 2020-2021**

Síðasti ársfundur var haldinn þann 20.02.2020. Að fundi loknum var stjórn skipuð eftirfarandi aðilum:

Jónínu Guðmundsdóttur, formanni,  
Jóhönnu Eivinsdóttur, gjaldkera,    
Svövu Björk Ásgeirsdóttur, ritara,   
Birnu Sólveigu Kristjónsdóttur, meðstjórnanda, og  
Elínu Láru Sigurðardóttur, meðstjórnanda.

Sökum þeirra takmarkana sem við höfum búið við á meðan heimsfaraldurinn geisar hefur starf deildarinnar legið að mestu niðri frá stjórnarskiptum. Stjórn hefur þó náð að funda nokkuð reglulega og átt í góðum samskiptum í gegnum lokaða síðu á Facebook.

Í þessari ársskýrslu verður farið yfir almennt starf deildarinnar en bent er á skýrslur tengiliða innihalda ítarlegri fréttir frá hverri tegund fyrir sig. Starfandi eru tengiliðir í öllum tegundum nema hjá Old english sheepdog þrátt fyrir ítrekaðar tilraunir stjórnar að fá tengil í tegundina. Það er mikilvægt að hver tegund hafi starfandi tengilið og mun stjórnin áfram vinna að því að ná því markmiði að hver tegund verði með virkan tengilið. Stjórnin þakkar starfandi tengiliðum bestu þakkir fyrir starf í þágu félagsins. Ykkar starf er mikilvægur liður í að halda deildinni og félaginu gangandi.

Eins og fyrr segir lá starf deildarinnar að mestu niðri allt árið. Einungis einn viðburður var haldinn og var það sumarhittingur í Sólheimakoti sem var þann 24. júní. Gaman var að sjá hversu margir félagsmenn mættu og áttu saman skemmtilegan eftirmiðdag í frábæru veðri. Farið var í göngu um svæðið og boðið upp á grillaðar pylsur og drykki. Þetta er viðburður sem klárlega er kominn til að vera.

Til stóð að halda samalaeðlispróf síðasta haust en fallið var frá því sökum heimsfaraldursins. Þá stóð jafnframt til að halda deildarsýningu og var búið að finna dómara með réttindi á allar tegundir í deild, sem var tilbúinn að koma til landsins og dæma sýninguna ásamt því að vera með fræðslu fyrir félagsmenn.

Bæði smalaeðlisprófinu og deildarsýningunni var frestað fram á næsta haust og vonumst við til þess að geta haldið þessa viðburði þegar ástandið í heiminum fer að lagast.

Þar sem einungis var hægt að halda eina sýningu á vegum HRFÍ á árinu 2020 ákvað stjórn að falla frá því að heiðra stigahæstu hunda deildarinnar að þessu sinni. Vonandi verður tækifæri til þess að halda fleiri sýningar á þessu ári og heiðra stigahæstu hunda deildarinnar eftir árið. Þar sem vinnuhundadeildin gat haldið starfi sínu að mestu leyti opnu, þar með talið að halda hlýðnipróf og sporapróf, ákvað deildin að heiðra stigahæstu vinnuhunda deildarinnar. Eftirfarandi hundar voru stigahæstir:

**Hlýðni Brons** 171 stig, **Islands Sheltties Everdeen**, Shetland sheepdog – IS24857/18

Stjórnandi hunds: Erlen Inga Guðmundsdóttir

**Hlýðni 1** 193,5 stig **Hugarafls Hróður**, Border collie – IS20995/15

Stjórnandi hunds: Elín Lára Sigurðardóttir

**Hlýðni 2** 188,5 stig, **Ibanez White Shepherd Fjalladís**, White Swiss shepherd – IS24111/17

Stjórnandi hunds: Þórhildur Bjartmarz

**Hlýðni 3** 287,5 stig **Ibanez White Shepherd Fjalladís**, White Swiss shepherd – IS24111/17

Stjórnandi hunds: Þórhildur Bjartmarz

**Spor I** 80 stig, **Undralands Once Upon A Time**, Shetland sheepdog – IS26310/19

Stjórnandi hunds: Erna S. Ómarsdóttir

**Spor Elite** 100 stig, **Ibanez White Shepherd Fjalladís**, White Swiss shepherd – IS24111/17

Stjórnandi hunds: Þórhildur Bjartmarz

Stjórnin vann markvisst að því frá stjórnarskiptum að setja saman reglur fyrir tengiliði tegunda. Drög að reglunum litu dagsins ljós í byrjun mars og hafa verið kynntar félagsmönnum sem kjósa munu um þær á ársfundinum. Reglurnar eru settar fram í þeim tilgangi að tengiliðir hafi skýrar reglur um starf sitt en fram til þessa hafa reglur verið takmarkaðar og frekar almennar.

Fyrirspurn var nýlega send í tölvupósti á siðanefnd um stöðu þeirra fjögurra mála sem stjórn sendi nefndinni til umfjöllunar á árinu 2020. Svar hefur borist og eru málin enn til umfjöllunar.

Þar sem starf deildarinnar var mjög takmarkað fagnaði stjórn frumkvæði félagsins á reglulegum fræðslufyrirlestrum á Zoom. Margir áhugaverðir fyrirlestrar hafa verið á dagskrá og hvetur stjórnin félagið að halda áfram þessu öfluga fræðslustarfi þegar draga fer úr heimsfaraldrinum.

Stjórnin telur mikilvægt að vinna áfram að því að efla starf deildarinnar og fá félagsmenn til þess að mæta á viðburði á vegum deildarinnar. Mikilvægt er að ræktendur haldi áfram að benda sínum hvolpakaupendum á það sem er í boði hjá deild sem og félaginu.

Stjórn hefur þegar lagt gróf drög að dagskrá fyrir árið 2021 með fyrirvara um áhrif heimsfaraldursins. Sumarhittingur verður í vor með svipuðu sniði og í fyrra. Boðið verður upp á smalaeðlispróf í haust og jafnvel fjárhundapróf. Deildarsýning verður vonandi haldin um miðjan október og er stefnan tekin á sýningu á laugardegi og fyrirlestur/námskeið fyrir ræktendur og aðra áhugasama á sunnudegi. Allir viðburðir verða auglýstir vel þegar nær dregur.

Að lokum vill stjórn þakka kærlega fyrir fordæmalaust ár með von um betri tíma þar sem ný stjórn getur áfram unnið að því að styrkja og efla starf deildarinnar.

Selfossi, 22.03.2021

f.h Fjár – og hjarðhundadeildar

Jónína Guðmundsdóttir, formaður